OR Tambo-rooftog: 'Beveiliging van vrag nie Acsa se verantwoordelikheid' | Maroela Media
Maatskappye met waardevolle vrag by lughawens moet hul eie veiligheidsmaatreëls in plek hê buiten dit wat deur die Suid-Afrikaanse Polisiediens en die Lughawensmaatskappy van SA (Acsa) verskaf word, het die uitvoerende hoof Bongani Maseko gesê.
Hy het gesê alhoewel vragveiligheid 'n gesamentlike verantwoordelikheid is, is vragoperateurs die enigste persone wat weet wat vervoer word en hulle moet bykomende maatreëls instel.
"Ons moedig vragmaatskappye aan, veral dié wat waardevolle vrag vervoer soos selfone, rekenaars, kontant ens., om hul eie veiligheidsprogramme te hê. Ons benadruk die feit dat dit nie alleen die verantwoordelikheid kan wees van die SAPD of Acsa om veiligheid te verskaf nie," het Maseko Donderdag aan verslaggewers gesê.
Hy het gesê OR Tambo Internasionale Lughawe het 'n veiligheidsforum wat lughawens, die polisie, Acsa en ander partye wat by die nasionale sleutelpunt betrokke is, insluit. Die forum vergader gereeld om moontlikheide veiligheidsdreigemente te evalueer en daarop te reageer.
Maroela Media het vroeër berig verskeie gewapende mans, waarvan sommige polisie-uniforms aangehad het, het Dinsdagaand op die lughawe toegeslaan en toegang bekom tot 'n beperkte deel van die lughawe.
Hulle het vuurwapens te voorskyn gebring, die veiligheidspersoneel bymekaar gebring en hulle gedwing om op die vloer te lê, aldus Acsa. Die groep het daarna toegang bekom tot die agterkant van die lughawe waar hulle 'n onbekende bedrag kontant uit 'n verseelde houer verwyder het. Niemand is geskiet nie en geen beserings is aangemeld nie. Na bewering is R24 miljoen tydens die rooftog gesteel.
Twee voertuie, met blou ligte en SAPD-handelsmerke daarop wat in die rooftog gebruik is, is Woensdag verlate gevind in Pretoria. Khomotso Phahlane, nasionale polisiekommissaris, het vroeër gesê die twee polisievoertuie is vervals en dit behoort nie aan die SAPD nie.
Veiligheidsmaatreëls is opgeskerp by die lughawe.
Phahlane het gesê die rooftog was 'n sekuriteitsbreuk wat goed beplan is. "Daar is geen bewyse dat enigiemand omgekoop is om die rowers deur te laat nie. Daar is geen rede waarom ons die bekwaamheid van ons beamptes by die lughawe in twyfel moet trek nie. Dit was 'n sekuriteitsbreuk en die oortreders sal aangekeer word."
Bereid om die massale salaris te vat elke maand, maar tog net nie enige verantwoordelikheid nie. Laat my nie vertel dat geen wag nie kon alarm maak nie!
Dit self skep n geweldige probleem. Toegang vir meer mense wat ly tot swaker sekerietyd.
Sy kometaar is net om hul eie bas te red.
Ek stem saam. Terwyl niemand verantwoordelikheid wil aanvaar nie en die skuld op ander pak, dis die wat niks suksesvol tot stand kom nie.
Lees die voorlaaste sin. "Daar is geen rede waarom ons NIE die bekwaamheid van ons beamptes by die lughawe in twyfel moet trek nie" Mmmm? Laat mens dink